Document ID: 32014R0771

REGOLAMENT TA' IMPLIMENTAZZJONI TAL-KUMMISSJONI (UE) Nru 771/2014
tal-14 ta' Lulju 2014
li jistipula regoli skont ir-Regolament (UE) Nru 508/2014 tal-Parlament Ewropew u tal-Kunsill dwar il-Fond Ewropew għall-Affarijiet Marittimi u s-Sajd fir-rigward tal-mudell għall-programmi operattivi, fir-rigward tal-istruttura tal-pjanijiet ta' kumpens tal-kostijiet addizzjonali mġarrba mill-operaturi fis-sajd, fit-trobbija, fl-ipproċessar u fil-kummerċjalizzazzjoni ta' ċerti prodotti tas-sajd u tal-akkwakultura mir-reġjuni l-aktar imbiegħda, fir-rigward tal-mudell għat-trażmissjoni ta' dejta finanzjarja, fir-rigward tal-kontenut tar-rapporti ta' evalwazzjoni ex-ante u r-rekwiżiti minimi għall-pjan ta' evalwazzjoni li għandu jitressaq fil-qafas tal-FEMS
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 508/2014 tal-Parlament Ewropew u tal-Kunsill tal-15 ta' Mejju 2014 dwar il-Fond Ewropew għall-Affarijiet Marittimi u s-Sajd u li jħassar ir-Regolamenti tal-Kunsill (KE) Nru 2328/2003, (KE) Nru 861/2006, (KE) Nru 1198/2006 u (KE) Nru 791/2007 u r-Regolament (UE) Nru 1255/2011 tal-Parlament Ewropew u tal-Kunsill (1), u b'mod partikulari l-Artikoli 18(3), 72(3), 98(2), u 115(1) tiegħu,
Billi:
(1)
Sabiex jiġu żgurati kundizzjonijiet uniformi għall-implimentazzjoni tar-Regolament (UE) Nru 508/2014, jeħtieġ li jiġu adottati dispożizzjonijiet li jistipulaw:
-
il-mudell għat-tressiq ta' programmi operattivi li jikkonċernaw miżuri li għandhom jiġu kofinanzjati mill-Fond Ewropew għall-Affarijiet Marittimi u s-Sajd (FEMS);
-
l-istruttura tal-pjanijiet għall-kumpens tal-kostijiet addizzjonali mġarrba mill-operaturi fis-sajd, fit-trobbija, fl-ipproċessar u fil-kummerċjalizzazzjoni ta' ċerti prodotti tas-sajd u tal-akkwakultura mir-reġjuni l-aktar imbiegħda msemmija fl-Artikolu 349 tat-TFUE (“pjanijiet ta' kumpens”);
-
il-mudell għat-trażmissjoni mill-Istati Membri ta' dejta finanzjarja b'rabta mat-tbassir tal-ammont li għalih ikunu mistennija li jressqu applikazzjonijiet għall-ħlas;
-
l-elementi li għandhom jiġu inklużi fir-rapporti dwar l-evalwazzjoni ex-ante tal-programmi operattivi; u
-
ir-rekwiżiti minimi għall-pjanijiet dwar l-evalwazzjoni tal-programmi operattivi matul il-perjodu ta' programmar.
(2)
Dawk id-dispożizzjonijiet huma marbutin mill-qrib, billi jikkonċernaw aspetti differenti tal-kontenut u tal-preżentazzjoni tal-programmi operattivi u l-pjanijiet ta' kumpens li għandhom jitressqu mill-Istati Membri fil-qafas tal-FEMS. Sabiex tiġi żgurata l-koerenza meħtieġa bejn dawk id-dispożizzjonijiet, li għandhom jidħlu fis-seħħ fl-istess ħin, u biex titħaffef l-applikazzjoni tagħhom mill-awtorità ta' ġestjoni, huwa mixtieq li dawk id-dispożizzjonijiet jiġu inklużi f'dan ir-Regolament.
(3)
Il-mudell għall-programmi operattivi għandhom jarmonizza l-preżentazzjoni tad-dejta f'kull sezzjoni tal-programm operattiv. Dan huwa meħtieġ sabiex ikun żgurat li d-dejta tkun konsistenti, komparabbli u, fejn meħtieġ, li tkun tista' tiġi aggregata.
(4)
Il-mudell għall-programmi operattivi se jifforma l-bażi għall-iżvilupp tas-sistema tal-iskambju tad-dejta elettronika msemmija fl-Artikolu 74(4) tar-Regolament (UE) Nru 1303/2013 tal-Parlament Ewropew u tal-Kunsill (2) fir-rigward tal-programmi operattivi. Il-mudell għalhekk għandu jistabbilixxi l-mod kif id-dejta dwar il-programmi operattivi tkun se tiddaħħal fis-sistema tal-iskambju ta' dejta elettronika. Madankollu, dan m'għandux jaffettwa l-preżentazzjoni finali tal-programmi operattivi, inkluż it-tqassim tat-test u t-tabelli, billi s-sistema tal-iskambju ta' dejta elettronika għandha tippermetti strutturar u preżentazzjoni differenti tad-dejta li tkun iddaħħlet f'din is-sistema.
(5)
Il-mudell għall-programmi operattivi għandu jirrifletti l-kontenut tal-programm operattiv stabbilit fl-Artikolu 18 tar-Regolament (UE) Nru 508/2014 u fl-Artikolu 27 tar-Regolament (UE) Nru 1303/2013. Biex jiġu żgurati kundizzjonijiet konsistenti għad-dħul tad-data, il-mudell għandu jistabbilixxi l-ispeċifikazzjonijiet tekniċi ta' kull sezzjoni fis-sistema tal-iskambju ta' dejta elettronika. Minbarra d-data strutturata, il-mudell għandu jipprovdi għall-possibbiltà li tiġi ppreżentata informazzjoni mhux strutturata fil-forma ta' annessi obbligatorji jew mhux obbligatorji. Għal dawn l-annessi, m'hemmx bżonn li jiġu stabbiliti speċifikazzjonijiet tekniċi.
(6)
L-Artikolu 72 tar-Regolament (UE) Nru 508/2014 jistipula li l-Istati Membri kkonċernati għandhom iressqu lill-Kummissjoni pjan għall-kumpens tal-kostijiet addizzjonali mġabbra mill-operaturi fis-sajd, fit-trobbija, fl-ipproċessar u fil-kummerċjalizzazzjoni ta' ċerti prodotti tas-sajd u tal-akkwakultura mir-reġjuni l-iktar imbiegħda msemmija fl-Artikolu 349 tat-TFUE.
(7)
Skont l-Artikolu 73 tar-Regolament (UE) Nru 508/2014, dawk il-pjanijiet ta' kumpens għandhom jinkludu wkoll informazzjoni dwar għajnuna mill-istat mogħtija mill-Istati Membri fil-forma ta' finanzjament addizzjonali għall-implimentazzjoni tal-pjanijiet ta' kumpens.
(8)
L-istruttura tal-pjan ta' kumpens għandha tiżgura l-konsistenza u l-kwalità tal-informazzjoni, livell minimu ta' dettall u format standardizzat. Barra minn hekk, għandha tippermetti li jsir paragun fost ir-reġjuni kkonċernati, kif ukoll bejn snin differenti ta' implimentazzjoni.
(9)
L-istruttura tal-pjan ta' kumpens għandha tinkludi t-tqassim, skont ir-reġjun l-aktar imbiegħed, tal-lista ta' prodotti eliġibbli tas-sajd u l-akkwakultura u t-tip ta' operaturi msemmija fl-Artikolu 70 tar-Regolament (UE) Nru 508/2014.
(10)
L-istruttura tal-pjan ta' kumpens għandha tinkludi wkoll il-livell ta' kumpens ikkalkulat skont l-Artikolu 71 tar-Regolament (UE) Nru 508/2014..
(11)
L-Artikolu 98 tar-Regolament (UE) Nru 508/2014 jistipula li l-Istati Membri għandhom jittrażmettu lill-Kummissjoni tbassir tal-ammont li għalih huma mistennija li jressqu applikazzjonijiet għal ħlas għas-sena finanzjarja kurrenti u għas-sena ta' wara.
(12)
Il-mudell li għandu jintuża mill-Istati Membri meta jressqu dak it-tbassir għandu jiżgura li informazzjoni uniformi tkun għad-dispożizzjoni tal-Kummissjoni mingħajr dewmien, sabiex jiġu ssalvagwardjati l-interessi finanzjarji tal-Unjoni, u sabiex jiġu pprovduti l-mezzi għal implimentazzjoni effettiva tal-programm filwaqt li titħaffef il-ġestjoni finanzjarja.
(13)
Skont l-Artikolu 55 tar-Regolament (UE) Nru 1303/2013, l-Istati Membri huma meħtieġa jwettqu evalwazzjonijiet ex ante sabiex itejbu l-kwalità tat-tfassil ta' kull programm. L-Artikolu 55(2) tar-Regolament (UE) Nru 1303/2013 jirrikjedi li dawk l-evalwazzjonijiet ex ante jitressqu lill-Kummissjoni fl-istess ħin mal-programm, flimkien ma' sommarju eżekuttiv. L-elementi li għandhom jiġu inklużi fir-rapporti ta' evalwazzjoni ex-ante skont l-Artikolu 115(1) tar-Regolament (UE) Nru 508/2014 għandhom jippermettu l-armonizzazzjoni meħtieġa tad-dejta li tippermetti lill-Kummissjoni twettaq is-sinteżi tar-rapporti ex ante fil-livell tal-Unjoni kif meħtieġ skont l-Artikolu 118 tar-Regolament (UE) Nru 508/2014.
(14)
Skont l-Artikolu 56 tar-Regolament (UE) Nru 1303/2013, pajn għall-evalwazzjoni tal-programm operattiv matul il-perjodu ta' programmar għandu jitfassal mill-awtorità ta' ġestjoni. L-Artikolu 18(1)(j) tar-Regolament (UE) Nru 508/2014 jirrikjedi li l-pjan ta' evalwazzjoni jiġi inkluż fil-programmi operattivi. Ir-rekwiżiti minimi għall-pjan ta' evalwazzjoni għandhom jippermettu lill-Kummissjoni tivverifika jekk l-attivitajiet ta' evalwazzjoni u r-riżorsi previsti fil-pjan humiex realistiċi, u jippermettu lill-Istati Membri jikkonformaw mar-rekwiżiti tal-evalwazzjoni inklużi fl-Artikolu 54(1) u (2) u l-Artikolu 56(2) u (3) tar-Regolament (UE) Nru 1303/2013.
(15)
Sabiex il-miżuri previsti f'dan ir-Regolament ikunu jistgħu jiġu applikati mingħajr dewmien, dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
(16)
Il-miżuri previsti f'dan ir-Regolament huma skont l-opinjoni tal-Kumitat tal-Fond Ewropew għall-Affarijiet Marittimi u s-Sajd,
ADOTTAT DAN IR-REGOLAMENT:
Artikolu 1
Preżentazzjoni tal-kontenut tal-programmi operattivi
Il-kontenut tal-programm operattiv deskritt fl-Artikolu 18 tar-Regolament (UE) Nru 508/2014 għandu jiġi ppreżentat skont il-mudell imfassal fl-Anness I ta' dan ir-Regolament.
Artikolu 2
Struttura tal-pjan ta' kumpens għar-reġjuni l-aktar imbiegħda
L-istruttura għall-pjan ta' kumpens għar-reġjuni l-aktar imbiegħda kif prevista fl-Artikolu 72 tar-Regolament (UE) Nru 508/2014 hija mfassla fl-Anness II ta' dan ir-Regolament.
Artikolu 3
Mudell għat-trażmissjoni ta' dejta finanzjarja
Meta jippreżentaw id-dejta finanzjarja lill-Kummissjoni skont l-Artikolu 98 tar-Regolament (UE) Nru 508/2014, l-Istati Membri għandhom jużaw il-mudell imfassal fl-Anness III ta' dan ir-Regolament.
Artikolu 4
Kontenut tal-evalwazzjoni ex ante
L-evalwazzjoni ex ante msemmija fl-Artikolu 55 tar-Regolament (UE) Nru 1303/2013 għandha tinhemeż mal-programm operattiv fil-forma ta' rapport li jinkludi l-elementi li ġejjin:
(a)
sommarju eżekuttiv bl-Ingliż;
(b)
sommarju eżekuttiv fil-lingwa/i tal-Istat Membru rilevanti;
(c)
l-elementi speċifiċi stipulati fl-Anness IV ta' dan ir-Regolament.
Artikolu 5
Rekwiżiti minimi għall-pjan ta' evalwazzjoni
Ir-rekwiżiti minimi għall-pjan ta' evalwazzjoni previsti fl-Artikolu 56 tar-Regolament (UE) Nru 1303/2013 huma stabbiliti fil-punt 10 tal-Anness I ta' dan ir-Regolament.
Artikolu 6
Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta' Lulju 2014.

Labels: 7
8
6
12
15